อเบอร์ดีนย้ำไทย-เอเชียปึ้ก
เชียร์2กองทุนหุ้นโอกาสโกยกำไรมั่นใจคัดหุ้นแกร่งสู้ตลาดผันผวน
10 ส.ค. 2555

เชียร์2กองทุนหุ้นโอกาสโกยกำไรมั่นใจคัดหุ้นแกร่งสู้ตลาดผันผวน
อเบอร์ดีน ฉลอง 10 ปีในไทย คัด 2 กองทุนเด่น ลงทุน “หุ้นไทยหุ้นเอเชีย แปซิฟิก” โอกาสรับผลตอบแทนดี จัดโปรโมชันพิเศษซื้อเดือนนี้
น.ส.รัตนวรรณ แสงกิติโกมล ผู้จัดการกองทุนตราสารทุน บริษัทหลักทรัพย์จัดการกองทุน (บลจ.) อเบอร์ดีน กล่าวว่า ในโอกาสครบรอบ 10 ปีของอเบอร์ดีนในไทย จึงแนะนำกองทุนเปิดอเบอร์ดีน โกรท (ABG) และกองทุนเปิดอเบอร์ดีน เอเชีย แปซิฟิค เอคควิตี้ ฟันด์ (ABAPAC) เนื่องจากมองว่าแนวโน้มตลาดหุ้นไทยและตลาดหุ้นเอเชีย แปซิฟิก ยังมีโอกาสสร้างผลตอบแทนที่ดี 
ขณะที่ผลดำเนินงานกองทุน ABG ซึ่งเป็นกองทุนหุ้นไทยกองแรกของอเบอร์ดีน จัดตั้งปี 2540 ให้ผลตอบแทนตั้งแต่จัดตั้งกองทุนกว่า 701% ณ 27 ก.ค. 2555 ผลตอบแทนย้อนหลัง 3 ปี อยู่ที่ 116.90% ย้อนหลัง 1 ปี อยู่ที่ 15.17% ย้อนหลัง 6 เดือน อยู่ที่ 18.76% ย้อนหลัง 3 เดือน ติดลบ 1.63% และตั้งแต่ต้นปีอยู่ที่ 21.54% โดยชนะดัชนีเปรียบเทียบทุกช่วงเวลา
กองทุน ABAPAC ลงทุนหุ้นเอเชีย แปซิฟิก กองแรกที่อเบอร์ดีนจัดตั้งเมื่อปี 2548 มีผลตอบแทนตั้งแต่จัดตั้ง 54.98% ผลตอบแทนย้อนหลัง 3 ปี อยู่ที่ 31.80% ย้อนหลัง 1 ปี อยู่ที่ 0.98% ย้อนหลัง 6 เดือน อยู่ที่ 3.57% ย้อนหลัง 3 เดือน ติดลบ 0.29% และตั้งแต่ต้นปีอยู่ที่ 11.93% โดยชนะดัชนีเปรียบเทียบทุกช่วงเวลา
น.ส.รัตนวรรณ กล่าวว่า บริษัทมองว่าเศรษฐกิจไทยยังฟื้นตัวได้ดี แม้จะได้รับผลกระทบจากความต้องการที่ลดลงในเศรษฐกิจหลัก อย่างสหรัฐและยุโรป รวมถึงการชะลอตัวลงของเศรษฐกิจจีน ขณะที่ดัชนีความเชื่อมั่นของผู้บริโภคในเดือน มิ.ย.ของไทย ปรับตัวสูงสุดใน 9 เดือน จากความเชื่อมั่นของคนในประเทศ
“หุ้นที่เราถือยังมีผลประกอบการดีจากความต้องการบริโภคภายในประเทศ และการฟื้นตัวของภาคอุตสาหกรรมหลังน้ำท่วม รวมถึงผู้ประกอบการได้ประโยชน์จากภาษีที่ลดลง” ผู้จัดการกองทุน กล่าว
สำหรับตลาดหุ้นเอเชียปรับตัวลดลงช่วงปลายเดือน ก.ค. จากวิกฤตการเงินในยุโรป และผลประกอบการที่ซบเซาจากภาคธุรกิจของสหรัฐ แม้ธนาคารกลางยุโรปให้คำมั่นว่าจะสนับสนุนทางการเงินแก่กลุ่มประเทศที่ใช้เงินยูโรแล้ว ขณะที่การผลิตของจีนซึ่งเป็นตัวขับเคลื่อนการเติบโตในเอเชียยังหดตัวลงต่อเนื่องในเดือน ก.ค. แต่ก็ลดในอัตราที่ช้าลง ช่วยลดความกังวลว่าเศรษฐกิจจีนอาจทรุดตัวลงรุนแรง 
น.ส.รัตนวรรณ กล่าวว่า อเบอร์ดีนจะลงทุนในลักษณะ Bottomup เลือกหุ้นที่มีพื้นฐานแข็งแกร่งรายตัว สามารถทำให้นักลงทุนได้มีโอกาสลงทุนหุ้นคุณภาพในช่วงที่ราคาหุ้นผันผวนในช่วงขาลงได้ เป็นโอกาสลงทุนเพื่อผลตอบแทนระยะกลางถึงยาว
นอกจากนี้ ได้จัดโปรโมชันพิเศษเมื่อลงทุนในกองทุนดังกล่าวระหว่างวันที่ 1–31 ส.ค. 2555 สำหรับเงินลงทุนทุกๆ 5 แสนบาท จะได้รับหน่วยลงทุนกองทุนเปิด อเบอร์ดีน อินคัม ครีเอชั่น (ABINC) มูลค่า 2,500 บาท